Folketing
1997-11-06

Da Det Konservative Folkepartis ordfører på området ikke kan være til stede, skal jeg på hr. Christian O. Aagaards vegne fremsætte følgende: Da beslutningsforslaget her er en uændret genfremsættelse af B 117, som blev førstebehandlet den 30. april 1997, skal jeg blot gentage nogle af de argumenter, som vores daværende ordfører, fru Pia Christmas-Møller, fremførte. Folkeafstemninger på det lokale, det kommunale, regionale niveau er en god ting, og som vi gav udtryk for i april måned, er der allerede i dag rige muligheder for, at kommunalbestyrelser og amtsråd kan udskrive folkeafstemninger. Ser vi imidlertid på det konkrete forslag fra SF, hvor der jo lægges op til, at vælgerne skal kunne tage initiativ til folkeafstemninger, er vi nok mere skeptiske. Man kommer nemlig ikke uden om, at det er en styreform, som undertiden kan være i konflikt med det repræsentative demokratis princip. Umiddelbart kan det lyde meget godt, at vælgerne selv kan sætte nogle temaer på dagsordenen, men hvis vi ser på, hvordan det ville kunne komme til at fungere i praksis, vil man meget let ende op med, at ingen har ansvaret for udviklingen, hverken de repræsentativt valgte i kommunalbestyrelserne eller borgerne. Det mener vi ville være en uheldig udvikling og en begrænsning af det kommunale selvstyre, som vi absolut er varme tilhængere af. Vi er derfor ikke indstillet på at medvirke til mere vidtgående lovgivning på dette område, og med disse bemærkninger skal vi afvise forslaget.